정조 12년
戊申正月十三日午時上御誠正閣大臣備局堂上引見入侍時領議政金致仁左議政李在協戶曹判書徐有隣行副司直徐有寧吏曹判書吳載純兵曹判書鄭好仁禮曹判書李𡊠行副司直李在簡李柱國兼都承旨沈豐之刑曹判書李秉模開城留守閔鍾顯行副司直金文淳刑曹參判洪秀輔行副司直金持默校理宋祥濂左副承旨曺允大假注書李貞運事變假注書金和鍾記事官李相璜金祖淳以次進伏訖致仁曰春寒尙峭此時聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰歲新以後連爲動駕殿座玉體逐日勞動下情不勝切憫矣上曰今日則欲爲少休矣明再明連値有事故賓對之進定於今日者此也致仁曰王大妃殿母臨三十年實是莫大之邦慶若無飾喜之盛擧則非但群情之抑鬱在聖心亦豈不甚悵乎上曰前例卿等果考出乎致仁曰三十年則無前例而仁元王后母臨三十九年有進宴之擧先朝御極四年亦有得請設行之例而今年適符舊甲進宴之擧似不可已矣上曰慈心常存撝謙且此擧有涉張大故其在奉承之道不敢仰請向在己亥年間前例則固當仰請進宴而亦不免趑趄以過矣致仁曰旣有先朝戊申前例今當戊申事非偶然慈殿撝謙之聖德臣等豈不欽仰而若自上積誠仰請則庶有回聽之道矣上曰三十年旣無稱慶之前例則雖仰請似無允從之望以是之故此外亦有仰請之事而亦不敢率爾陳達第當更商下敎姑俟後筵可也致仁曰雖未進宴陳賀則卽爲擧行恐不可已矣上曰陳賀之當行誠如卿奏而亦無得請之望矣上曰今番鍾城大國人卜物被燒事亦涉變怪矣致仁曰監司似必如數備給而誠爲不幸矣致仁曰此忠淸兵使權翰黃海兵使鄭觀采永宗僉使金魯成等狀啓而春操巡歷營將巡點行否請令廟堂稟旨分付矣他營停操旣出軫念之聖意此亦一體停止事分付何如上曰依爲之出擧條致仁曰此江華留守宋載經狀啓而鎭撫軍兵春操及統禦營水操行否請令廟堂稟旨分付矣昨年畿農未免告歉水陵兩操民弊滋甚竝令停止事分付何如上曰依爲之出擧條致仁曰此慶尙右兵使李延弼今春習操巡點取稟狀啓也頃於左兵使李潤禧狀啓旣命巡點則設行習操則待秋矣左右兩營不宜異同依此擧行之意分付何如上曰依爲之出擧條致仁曰此統制使趙心泰今春合操設行事取稟狀啓也兩南陸操旣命待秋舟師合設擧措尤大此亦待秋成擧行之意分付何如上曰依爲之出擧條致仁曰此平安兵使白東俊狀啓而今春巡操依例擧行事請令廟堂稟旨分付矣邊上詰戎比他尤異昨秋年事亦幸免歉使之依例擧行何如上曰待秋成設行可也出擧條致仁曰此全羅兵使沈今春習操巡點取稟狀啓也兩南年事均爲登稔依嶺南例習操則待秋巡點則擧行之意分付何如上曰依爲之出擧條致仁曰此守禦使金鍾秀摠戎使徐有寧狀啓而春操旣已停止巡點何以爲之事請令廟堂稟旨分付矣停操旣軫民弊巡點亦無實效一體停止之意分付何如上曰依爲之出擧條自致仁曰此開城留守閔鍾顯狀啓也以各本營各庫財力年年耗縮莫可收拾幸蒙朝家錢穀之區劃而猶有不足之數各倉餉還加分耗條之請得補用便成前例昨年條加分耗三百二十石零移劃本營事請令廟堂稟旨分付矣松都事勢宜在軫念餉耗請得已成年例昨年加分耗三百二十石零依狀請許施何如上曰依爲之出擧條致仁曰此咸鏡監司李崇祜狀啓也以爲信蔘四十斤分兩年分定本道在於十月峒戶之採歸已久西商之貿去已多京鄕圖貿僅備十五斤上送該曹大抵信蔘分定無如乙未之多而每年所納未過十斤今年所得於本道者亦僅爲此數餘皆他貿雖使明年無一根見失不過今年所納之數若於四十斤內減其十斤則蔘民庶可安業取考謄錄則乙未分定時元價外劃給耗條穀四千八百石己亥癸卯以南差需庫炭草錢每蔘一兩各添二十兩便成式例且今年蔘價比前加踊民情事勢今不可獨廢炭草錢見今留儲爲五千餘兩一依兩年例蔘一兩添給錢二十兩事請令廟堂稟處矣向來信蔘之從略分排於本道者酌量事勢蓋不得已今若許減於何加數依前卜定分兩年四十斤使之某條備納至於蔘價添給事道臣所引己亥癸卯之例卽別貿蔘而非信蔘也比乙未信蔘添價多寡懸殊非可援例自上特軫江民之弊至施拔例之惠則今雖添價不當加此一依江蔘例每蔘一兩加給錢十兩使於炭草錢留儲中取用事分付何如上曰依爲之三十斤之於四十斤在度支無甚所關在北民無異龜刮信蔘之移定本道旣出於爲西民一分紓力之意則今於北民豈可不軫念道伯辭陛時亦有示意者依狀請許施好矣出擧條致仁曰寧越胎峯加封事昨年陳達旣承今春擧行之命矣今已歲換解凍在卽分付該曹使之擇日始役何如上曰待秋成擧行可也出擧條致仁曰慶尙監司金光默狀啓東萊府公貨偸弄之更尤無良者孫處大等五人待用刑依律事請令廟堂稟旨分付矣聞因萊伯狀啓已自該曹覆奏云臣無容更達而近萬石公米逋欠之準徵於數朔之內實非始料所及是宜將功而贖罪該府使李敬一論罪一款特爲寢止其前諸府使亦依隱結自首邑守令竝前官勿論之例一體安徐似宜故敢達矣上曰依爲之出擧條在協曰戊申從征將士金次重凱還後觀武才出身有紅牌云關西人出身回榜諸具纔有下敎亦依此一體擧行之意分付何如上曰依爲之自出擧條有隣曰臣於信蔘事適因言端敢此仰達矣關北之四十斤關西之二十斤分兩年措備上送事頃因不臣筵稟定奪同時發關知委而關北十五斤則趁歲前上納關西四十斤則尙無動靜關西道臣之赴任雖曰差後於關北而斤數則又差少揆以事面誠甚稽忽申飭輸納在所不已矣上曰出擧條申飭可也出擧條有隣曰兩湖漕船十年新造五年改槊自是法典所載而近來船漢輩奸僞百滋假稱致傷限前請改之弊種種有之而湖西事尤極可駭蓋湖南則凡於漕船改造時必也具由狀聞而湖西則只以文移往復者甚非愼重之道此後則毋論限滿與未限滿若係不得不改造者則自本道各別摘奸詳加査實後一依湖南例狀聞施行至若站船則乃是十四年新浩七年改槊者而京江民人稱以都庫主人受價於外邑造納於忠州而稅穀載運之役則站卒輩分授使用造納與使用各異其人故互相推諉虛僞日滋破傷陸續修改頻數貽害民邑有難枚擧事之痛駭莫此爲甚此亦不可不嚴立科條以杜作奸之習矣湖西漕般站船矯弊之道自臣曹成節目下送本道以爲定式遵行之意爲先出擧條分付道臣何如上曰依爲之出擧條在簡曰臣伏見擧條下者大同米二千石某樣米二千石劃給忠州事定奪矣大同事體至爲嚴重不可移用於他處此路一開後弊有不可勝言外邑浮價固非推上於朝廷者而朝家必欲變通浮價則依戶判徐有隣所奏本州雜役米四百石還爲出給若以楊津倉軍餉爲重則故相臣鄭弘淳每以常賑租次次作米移作軍餉爲言依此言本州常賑租萬石移劃楊津倉亦無不可下詢大臣處之何如上曰大臣之意何如致仁曰惠堂之以大同米持難固無怪而當初許劃之聖意蓋在於軫民弊重倉餉則以租代給次次作米決非數年間可期之事毋論常賑與他穀不可不以米區劃而雜役米四百石之爲浮價還紿事面雖似如何在本邑則旣得四千石餉米又添四百石雜役米可謂兩得矣上曰依爲之止出擧條在簡曰以守禦使金鍾秀所請給代米四百三十石有違事目不可許施之意仰白旣承相議更達之命而業已定奪之事有難全然不給自賑廳間年上下月課米於守禦廳今以庚戌條月課米四百石姑先預下待當年計除事甚便當守禦使之意亦以爲然敢此仰達矣上曰依爲之出擧條致仁曰臣方仰對未畢勦說未安惠廳堂上李在簡推考何如上曰依爲之出擧條秉模曰諸道定配罪人之已滿十數邑勿定配所事旣有定式矣本曹則自當詳考配案擧行而至於各道則未詳他道各邑罪人之多少故每有到配後還送之擧去來之際隣族蕩敗民邑俱困此後則雖有數滿邑到配之事勿爲還送自配所邑報于巡營自巡營更定配所於道內罪人數少邑後具由狀聞道內諸邑無可分配之處然後始爲還送使之更配他道似爲除弊之道故敢此仰達矣上曰依爲之出擧條上曰備堂洪秉纘何不入來乎致仁曰聞以摠府入直懸頉云故臣曉之以事體之不然使之懸病矣上曰近來朝臣全昧事體政院則以本院懸頉臺諫則以臺諫懸頉而摠府懸頉前所未聞此是近來擔却體例之致也致仁曰今日次對進不進單子新差備堂洪秉纘謂未出脚摠府入直懸頉入直無懸頉之規臨急擦改懸病以入而事甚未安推考牌招申飭行公何如上曰依爲之出擧條上曰訓將何不入來乎致仁曰聞以病難於殿陛陞降不得入參來待於關外云矣上曰此必是托病也使之卽爲入來和鍾承命出與訓鍊大將李敬懋偕入進伏上敎致仁曰近來卿於人言不能無較故人之侵卿者亦多雖以前兵判辭疏言之摘出字句至以不均二字自註以不公而稱之以老成忠厚者帶得譏嘲之意所謂誅殛云者下語太欠平穩矣旣入參於侍衛班而不爲行政者亦不成說故於譴罷則似或至當而揆以體面不可使亞堂行政故不得不處分矣致仁曰前兵判自來善怒致有此疏矣臣老朽譾劣此年此任實非可堪質言以奏者亦已多矣大抵言出臣口則朝著之上每多激發之患卽此一端亦臣難安之處也上曰此等處須用鎭安之法卿以元輔何不爲壓勝之道而過自謙挹之至此也近來朝廷之不尊未必不由於此也致仁曰如臣無似忝在非據素無威重之服人其何望鎭安之道乎且此係公議則亦非可勝之事也上曰近來朝著事或多臆料之弊以予之用卿謂出於羈縻假借之意故侵斥之語種種闖發其源蓋出於此矣此豈非大可寒心者乎蓋用捨之權在上欲用則用之欲不用則不用非群下之所敢勸沮者也當其欲用時必欲沮戱使之不用者此豈成說乎設令予之用卿實出於羈縻假借在朝臣道理決不當若此況初無此意者乎近來世故多端故隄防大事之外一竝用闊略弛張之道而至於用捨之際則權柄在上雖在具僚猶不敢目下輕議況大官之尊乎用之捨之都係於人主豈可付之於朝廷之浮議乎此非但朝象之激予亦激矣非徒以君臣際會舊要顔面而然也每聞侵卿之言不啻若己當之豈可爲一世浮議之所動而有捨卿之理哉此後則朝著之間勿爲此習可也左相亦爲領會好矣至若前兵判事不過一時錯誤雖不可以此套一例視之而時象則大抵然矣予之用領相者蓋於筋力尙健之時欲爲責成故也而卿亦激於物情或不無偏係之病此則惟在於共勉交修而已蓋自領相之重卜局面似異於前故一世之茫無省覺者未免喧動之不已此等朝象少爲鎭壓好矣致仁曰聖上不知臣不肖謂臣立朝旣久或有尺寸之長而叨此非據今已多年矣臣自少憒憒本無可取而今則年益多而知益昏前忘後失只餘軀殼其何以供職耶臣自顧駭然不待人言而知也今承不捨之聖敎益切惶愧不覺愕然而失圖也臣固當前此陳懇而今當晝夜顒望之時不敢言私故黽勉至此而惟望來頭體諒之恩矣聖敎至此若或久縻則非但臣身之不堪於國事亦豈非狼狽乎臣若去朝則朝象必底和調矣上曰卿言過矣予則只以卿筋力爲限矣致仁曰若論筋力則今已無餘地矣上曰尙遠矣雖欲從卿之懇其於朝著無倚仗之人何哉卿姪守禦使是春坊舊僚有潛龍之契於予甚熟而人品桀驁大不及卿矣卿之復入適在於有事之時且守禦使爲世所憎故害及於卿爲今之計莫如鎭壓矣致仁曰臣之此任便是五日京兆而一年二年亦旣久矣至於今年則比昨年亦懸殊尤不能收拾所望只在於早賜斥退矣在協曰北兵使趙圭鎭昨已受點而其爲會寧府使時重爲土民之所困辱云以此之故未嘗擬議於南北兵使之差遣故俄於閤外已與首相有所酬酌敢達矣上曰領相之意何如此是吉州牧使時事似非會寧時事矣武將亦必有知者其言之致仁曰臣則全然未得聞俄聞左相言而始知之矣雖然豈可以土民之困辱而朝家不爲差送兵使乎卽今北路不可不送猛將治之矣柱國曰果爲土民之所困辱而此是會寧府使時事矣敬懋曰以全羅水使超拜會寧府使遭此辱矣致仁曰以此之故寧有不可送之義乎臣意則送之似好矣上曰然矣好仁曰今年下隷章標自臣曹造給而其中見漏者當以別單書入乎上曰不必別單依昨年例造給可也上曰李文源駭擧卿亦見之乎致仁曰臣雖未目擊隔壁而聞之誠是無前之駭擧也上曰聞是酒氣所使雖古人亦或有酒後過擧矣致仁曰設令被酒肅肅淸禁之地安敢爲此擧乎豐之曰院隷雖甚微賤而立役於傳命重地則與該司使令有異矣日前右邊捕將李敬懋使捕校送言於院中以爲發巡之際有一院隷來鬧於門外除名捉送則當自懲治云故臣等査問其委折則本院使令果有與捕卒言詰之事而重被捕卒之毆打傷痕狼藉以院隷而被打於捕卒前所未有有關後弊該校卒令攸司科治大將推考何如上曰依爲之出擧條敬懋曰臣於都承旨問備之請有所仰達者矣日前迫曛時有一白衣漢乘醉突入諸校卒等候發巡於臣家門前之際惹引言端於其中一捕卒謂以言辭不恭忽地毆打諸校卒不勝驚駭欲爲捉入臣處之計則始乃稱以院隷多般發惡云故使之拘留軍官廳使首校以除名捉送以爲照勘私毆捕卒之罪事兩次往復院中而止矣今於臣次對赴會之際院隷多數聚會右邊校卒逢輒亂打臣之陪行軍官裂冠捽髮拳摶足踼無所不至又入右捕廳內其所作鬧罔有紀極而當初作拿院隷今始聞之元非實使令云此而置之捕廳將不成衙門樣子故惶恐敢達矣上曰作拿廳中至於空廳不但可駭卿旣經承宣卽院中先生也名以將臣使陪後校卒至被捽髮亂打亦關紀綱院隷査出令攸司嚴加科治當該實注書宜有不能檢飭之責推考可也出擧條致仁曰大體近來院隷之習殆不成說將臣後陪無難毆打誠萬萬駭痛矣上曰非但將臣又是先生則院隷之習安敢如是御將則前帶捕將時頗有氣力故御極以後首拜將任者此也至於訓將則雍容巽順今番事亦近太弱矣上敎敬懋曰此事則雖右卿而聞卿假托有病陣上往來至有乘轎之擧云此豈將臣道理乎聞以脚病艱步而今見行步則頃刻之間艱易相反其假托卽此可知後則勿爲此習可也卿位則元戎年則回甲國體所在豈可若是若遞卿職則適中其願故姑觀來頭矣命書傳敎曰本來病痛每在自異於人至於近日稱病之擧而妄錯極矣筵敎申飭之下又欲勦說訓鍊大將李敬懋從重推考敬懋曰本局中軍今當差出而擬望之人乏少外任竝擬何如上曰依爲之出擧條仍命退諸臣以次退出